
PËR KUALIFIKIMIN E IMPIANTIT PRODHUES “HEC OSTREN I VOGËL” TË SHOQËRISË “LU & CO ECO ENERGY 2011”, SI BURIM I RINOVUESHËM ENERGJIE

Në mbështetje të neneve 8 pika 2 germa “ll”, 9 dhe 39 të ligjit nr. 9072, datë 22.5.2003 “Për sektorin e energjisë elektrike”, të ndryshuar, nenit 7 pikat 1 dhe 2 dhe nenit 9 të “Rregullave dhe procedurave të certifikimit të prodhimit të energjisë elektrike nga burimet e rinovueshme”, të miratuara me vendimin e Bordit të Komisionerëve nr. 9, datë 21.2.2007, Bordi i Komisionerëve, në mbledhjen e tij të datës 8.10.2012, pasi shqyrtoi aplikimin e paraqitur nga shoqëria “LU & CO ECO Energy 2011” sh.p.k. për kualifikimin e impiantit prodhues Hec “Ostren i Vogël”, si burim i rinovueshëm energjie,
konstatoi se:
Aplikimi i paraqitur nga shoqëria “LU & CO ECO Energy 2011” sh.p.k., është konform “Rregullave dhe procedurave të certifikimit të prodhimit të energjisë elektrike nga burimet e rinovueshme”, si më poshtë:
- Neni 7 pika 1 germat “a”, “b”, “c”, “d”
Përshkrimi i përgjithshëm i centralit. 
Ky dokumentacion është dhënë i saktë dhe i plotë. 
- Neni 7, pika 2, germat “a”, “b”, “c”, “d” 
Dokumentacioni vijues grafik, koreografia, planimetria e përgjithshme, skema funksionale etj. 
Ky dokumentacion është paraqitur në mënyrë korrekte. 
Për gjithë sa më sipër cituar, Bordi i Komisionerëve të ERE-s

VENDOSI:

1. Të kualifikojë impiantin prodhues “Hec Ostren i Vogël” të shoqërisë “LU & CO ECO Energy 2011” sh.p.k., si burim të rinovueshëm energjie. 
2. Ngarkohet Drejtoria e Licencimit dhe Monitorimit të Tregut të njoftojë aplikuesin lidhur me vendimin e Bordit të Komisionerëve të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare. 

